বিকালে আওয়ামী লীগ সভাপতি শেখ হাসিনার ধানমন্ডির রাজনৈতিক কার্যালয়ে তিন সিটি নির্বাচন নিয়ে তাৎক্ষণিক প্রতিক্রিয়ায় দলের সাধারণ সম্পাদক ও সেতুমন্ত্রী ওবায়দুল কাদের নির্বাচন নিয়ে সন্তুষ্ট প্রকাশ করেন। এ সময় তিনি নির্বাচন নিয়ে বিএনপির অভিযোগের সমালোচনা করে বলেন, তিন সিটিতে বিএনপি নির্বাচনের জন্য অংশ নেয়নি। তাদের উদ্দেশ্যই ছিল নির্বাচনকে প্রশ্নবিদ্ধ করে বহির্বিশ্বে সরকারের ইমেজ নষ্ট করা। বিএনপি তিন সিটি নির্বাচনে অংশ নেওয়ার নামে অভিনয় করেছে। তারা আগেই ঠিক করে রেখেছে সকালে কী বলবে, বিকালে কী বলবে। এর আগে ভোট শুরুর পর এক প্রতিক্রিয়ায় দলের যুগ্ম সাধারণ সম্পাদক মাহবুব-উল আলম হানিফও নির্বাচন সুষ্ঠু হচ্ছে বলে দাবি করেন। এ সময় তিনি তিন সিটিতেই আওয়ামী লীগের জয়ের ব্যাপারে আশাবাদ ব্যক্ত করেন।